LUFUNJISHO 23
Mabuku etu Anembwa Byepi ne Kutuntululwa?
Tutuntulula mabuku mu milaka kukila pa 750, pa kuba’mba tusapwilenga bulongo “mambo awama” “ku bisaka bya bantu byonse ne ku mikoka yonse ku ba njimi yonse ne ku mitundu yonse ya bantu.” (Lumwekesho 14:6) Pano uno mwingilo wabaya bibye tumwingila byepi? Tumwingila na bukwasho bwa bepana kwingila ba mu byalo byapusana pusana, banemba ne bantuntuluzhi, abano bonse Bakamonyi ba kwa Yehoba.
Byambo bitanshi binembwa mu Kizungu. Jibumba Jitangijila jo jitala pa mwingilo wa Dipatimenti ya Kunemba iji pa ofweshi wetu mukatampe wa ntanda yonse. Ino dipatimenti yo itala pa mingilo ya banembi bengijila pa ofweshi mukatampe ne ba mu maofweshi akwabo a misampi. Kwikala na banembi ba mu byalo byapusana pusana kwitulengela kunemba mitwe yaamba pa bisho byonse ne kufika bantu ba mu mikoka yonse pa muchima.
Byambo bebituma ku bantuntuluzhi. Inge bapwisha kunemba ne kwibitabizha, bebituma ku mabumba a bantuntuluzhi mwaya ntanda kwingijisha makompyuta, apa bino bantuntuluzhi batuntulula, bapitulukamo ne kutangamo. Bebikako kusala “byambo bya bukine” bya mu mulaka wabo byakonsha kulumbulula bulongo mwatala byambo bya Kizungu.—Musapwishi 12:10.
Makompyuta apezhako mingilo. Makompyuta kechi akonsha kwingila kwa kubula banembi ne bantuntuluzhi ne. Apezhakotu mwingilo wabo ne kumulengela kwenda bukiji mambo muji madikishonale ne mabuku a kupesapesamo. Bakamonyi ba kwa Yehoba baji na kingijisho kipeezhako mingilo pa kompyuta kitelwa’mba Multilanguage Electronic Publishing System (MEPS) mo babika milaka yavula, bipikichala kabiji kyo kilengela ne kuba’mba biye na kupulintwa.
Mambo ka o twibikilako kuba bino byonse ne mu milaka yambiwatu na bantu bacheche? Mambo kyo kyaswa muchima wa Yehoba kuba’mba “bantu bonse bapuluke ne kuyukisha bulongo bukine.”—1 Timoti 2:3, 4.
Mabuku etu anembwa byepi?
Mambo ka o tutuntulwila mabuku etu mu milaka yavula?
run_Latn lua_Latn bem_Latn bem_Latn bem_Latn bem_Latn bem_Latn kmb_Latn kmb_Latn